b'\n_START_ARTICLE_\nKarakorumin maantie\n_START_PARAGRAPH_\nKarakorumin maantie (Karakoramin maantie) on maailman korkeimmalla sijaitseva kansainv\xc3\xa4linen maantie. Se yhdist\xc3\xa4\xc3\xa4 Kiinan ja Pakistanin Karakorum-vuoristossa sijaitsevan Khunjerabin solan kautta, joka on 4\xc2\xa0693 metrin korkeudessa. Maantie kulkee 1\xc2\xa0200 kilometri\xc3\xa4 Kiinan Ka\xc5\xa1garista Pakistanin Abbottabadin kaupunkiin. Karakorumin maantie on rakennettu kiistellyn Kashmirin alueen l\xc3\xa4pi ja sill\xc3\xa4 on merkitt\xc3\xa4v\xc3\xa4 strateginen ja poliittinen merkitys._NEWLINE_Kiinan ja Pakistanin valtiot rakensivat maantien yhteisprojektina. Se valmistui vuonna 1978 yli kahdenkymmenen rakennusvuoden j\xc3\xa4lkeen. Rakennust\xc3\xb6iden aikana useita satoja kiinalaisia ja pakistanilaisia ty\xc3\xb6ntekij\xc3\xb6it\xc3\xa4 sai surmansa ty\xc3\xb6maalla.'